RESOLUCIÓN do 1 de xullo de 2024, conxunta da Consellería Educación, Ciencia, Universidades e Formación Profesional e da Axencia Galega de Innovación, pola que se adxudican as axudas da Orde do 27 de decembro de 2023, conxunta da Consellería de Cultura, Educación, Formación Profesional e Universidades e da Consellería de Economía, Industria e Innovación, que estableceu as bases para a concesión, en réxime de concorrencia competitiva, das axudas de apoio á etapa predoutoral nas universidades do SUG, nos organismos públicos de investigación de Galicia e noutras entidades do Sistema galego de I+D+i, cofinanciadas parcialmente no ámbito das universidades do SUG pola Unión Europea no marco do Programa FSE+ Galicia 2021-2027, e procedeu á súa convocatoria para o exercicio 2024 (códigos de procedemento ED481A e IN606A).
Consellería de Educación, Ciencia, Universidades e Formación Profesional — III. Outras disposicións — 10/07/2024

A Orde do 27 de decembro de 2023 (DOG núm. 35, do 19 de febreiro de 2024), conxunta da Consellería de Cultura, Educación, Formación Profesional e Universidades e da Consellería de Economía, Industria e Innovación, estableceu as bases para a concesión, en réxime de concorrencia competitiva, das axudas de apoio á etapa predoutoral nas universidades do SUG, nos organismos públicos de investigación de Galicia e noutras entidades do Sistema galego de I+D+i, cofinanciadas parcialmente no ámbito das universidades do SUG pola Unión Europea no marco do Programa FSE+ Galicia 2021-2027, e procedeu á súa convocatoria para o exercicio 2024.
O obxecto do programa de apoio á etapa predoutoral é outorgar axudas ás universidades do SUG (cofinanciadas parcialmente polo FSE+), aos organismos públicos de investigación de Galicia, ás fundacións de investigación sanitaria de Galicia (Fundación Pública Galega Instituto de Investigación Sanitaria de Santiago de Compostela, Fundación Pública Galega de Investigación Biomédica INIBIC, Fundación Pública Galega de Investigación Biomédica Galicia Sur) e aos centros do CSIC (Consello Superior de Investigacións Científicas) radicados en Galicia que contraten persoas tituladas superiores para a súa formación como doutoras e doutores nos seus centros (códigos de procedemento ED481A, para as universidades do SUG, e IN606A, para as demais entidades).
As axudas ás universidades do SUG estarán cofinanciadas parcialmente nunha porcentaxe do 60 % pola Unión Europea no marco do Programa FSE+ Galicia 2021-2027, dentro do obxectivo político 4: unha Europa máis social e inclusiva, por medio da aplicación do piar europeo de dereitos sociais; prioridade 3: educación e formación; obxectivo específico ESO4.6: promover a igualdade de acceso a unha educación e unha formación de calidade e inclusivas e a súa culminación, en particular para os colectivos desfavorecidos, desde a educación infantil, pasando pola educación e a formación xerais e profesionais, ata a educación superior, así como a educación e a aprendizaxe dos adultos; así mesmo, facilitar a mobilidade educativa para todos e a accesibilidade das persoas con discapacidade, e medida 3.F.01: axudas á formación predoutoral.
Este programa procura a formación de persoas investigadoras para a obtención do título de doutora ou doutor e a adquisición das competencias e habilidades relacionadas coa investigación dentro dun programa de doutoramento. Ademais, fináncianse estadías no estranxeiro de tres meses de duración, co obxecto de que poidan acadar a mención de doutora ou doutor internacional.
No artigo 2.1 da orde de convocatoria determínase quen pode ser beneficiario e, no artigo 2.4 os requisitos que deben cumprir as persoas candidatas a estas axudas.
De acordo co establecido no artigo 9 da convocatoria, unha vez analizadas as solicitudes publicáronse as listas provisionais de solicitudes admitidas e excluídas e as entidades solicitantes tiveron un prazo de dez días hábiles para formularen reclamacións para emendar erros e falta de documentos das persoas interesadas ante a Secretaría Xeral de Universidades ou ante a Axencia Galega de Innovación, segundo a entidade solicitante. Unha vez que se recibiu e se examinou esta documentación, o 2 de maio de 2024 publicouse a lista definitiva de solicitudes admitidas excluídas.
As solicitudes admitidas foron valoradas seguindo os criterios de valoración do artigo 10. A valoración da adecuación do proxecto de investigación á Estratexia de especialización intelixente de Galicia 2021-2027 (RIS3) foi realizada por un grupo de traballo designado polo Grupo Técnico da Comisión Interdepartamental de I+D+i.
O resultado desta avaliación entregóuselle á Comisión de Selección definida no artigo 11 da orde de convocatoria, que elaborou un informe para os órganos instrutores en que figuran as entidades beneficiarias, xunto coa prelación das persoas candidatas a seren destinatarias das axudas, e as listas de espera para posibles substitucións.
A competencia para resolver estas axudas correspóndelle conxuntamente á persoa titular da Secretaría Xeral de Universidades da Consellería, por delegación da persoa titular da Consellería de Educación, Ciencia, Universidades e Formación Profesional, e á persoa titular da Dirección da Axencia Galega de Innovación, por delegación da persoa titular da Presidencia da Axencia Galega de Innovación, de acordo co artigo 12 da convocatoria.
O Decreto 42/2024, do 14 abril, polo que se establece a estrutura orgánica da Xunta de Galicia, no seu artigo 1, establece que a Consellería de Cultura, Educación, Formación Profesional e Universidades pasa a denominarse Consellería de Educación, Ciencia, Universidades e Formación Profesional. O Decreto 49/2024, do 22 de abril, polo que se fixa a estrutura orgánica das consellerías da Xunta de Galicia, no seu artigo 3, adscribe a Axencia Galega de Innovación á Consellería de Educación, Ciencia, Universidades e Formación Profesional.
En consecuencia, de acordo co establecido no artigo 12 das bases da convocatoria e atendendo á proposta de concesión elevada polos órganos instrutores a partir do informe da Comisión de Selección, reunida o día 3 de xuño de 2024, a través da Secretaría Xeral de Universidades e da Axencia Galega de Innovación,
Primeiro. Conceder as axudas de apoio á etapa predoutoral convocadas pola Orde do 27 de decembro de 2024 ás entidades que contraten as persoas seleccionadas que se relacionan no anexo I desta resolución, no que se reflicte tamén a zona de estadía concedida para as persoas que a solicitaron.
No ámbito das universidades do SUG concédense un mínimo de 12 axudas por cada rama de coñecemento, de acordo co indicado no artigo 4.2 da convocatoria.
Segundo. Establecer dúas listas de espera (unha para cada órgano instrutor), que se inclúen como anexo II, para determinar posibles substitucións, segundo os criterios establecidos no artigo 11. Nesta lista figuran por orde decrecente de puntuación as solicitudes que non acadaron a puntuación suficiente para seren adxudicatarias da axuda pero que teñen unha puntuación igual ou superior á mínima establecida pola Comisión de Selección.
Terceiro. Todas as solicitudes que figuran nos anexos I e II desta resolución cumpren os requisitos establecidos nas bases da convocatoria. Así mesmo, as solicitudes que non figuran relacionadas nos citados anexos entenderanse denegadas ou desestimadas.
Cuarto. A data de comezo dos contratos será o día 16 de xullo de 2024, agás para as persoas non comunitarias que poderán asinar o contrato ata o 1 de outubro de 2024. Os contratos regulados na Orde do 27 de decembro de 2023 serán interpretados e regulados consonte o establecido no artigo 21 da Lei 14/2011, do 1 de xuño, da ciencia, a tecnoloxía e a innovación, e as súas modificacións.
Quinto. As axudas concedidas financiaranse con cargo aos orzamentos xerais da Comunidade Autónoma de Galicia para o ano 2024 e anos sucesivos, de acordo coa seguinte distribución segundo a estrutura de pagamento recollida no artigo 23 das bases da convocatoria.
Universidades do SUG: 90 axudas.
O importe das axudas das universidades do SUG imputarase ao Plan galego de financiamento universitario para o período 2022-2026 nas anualidades de 2024, 2025 e 2026. As anualidades 2027 e 2028 imputaranse ao novo plan de financiamento universitario. As axudas ás universidades do SUG están cofinanciadas polo Programa FSE+ Galicia 2021-2027.
Demais entidades: 12 axudas.
A relación de acrónimos das entidades solicitantes citados na táboa anterior é a seguinte:
Sexto. As entidades beneficiarias deberán enviar un escrito de aceptación da axuda á Secretaría Xeral de Universidades, no caso das universidades do SUG, ou á Axencia Galega de Innovación, no caso das demais entidades indicadas no artigo 2 da convocatoria, no prazo de dez días hábiles contados a partir do día seguinte ao da notificación desta resolución e vincularán as persoas seleccionadas aos seus organismos mediante a formalización do correspondente contrato.
Sétimo. O artigo 16 da orde de convocatoria establece que as entidades beneficiarias e contratantes das persoas seleccionadas serán as encargadas de presentar as xustificacións correspondentes adecuadas á normativa comunitaria e nacional de aplicación e serán as perceptoras dos fondos para o pagamento dos contratos.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen que se presentase esta ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Oitavo. No ámbito das universidades do SUG, o importe dos contratos das persoas seleccionadas, incluídos os seus custos sociais, estará cofinanciado parcialmente con fondos do Programa FSE+ Galicia 2021-2027, aprobado pola Comisión Europea o 9 de decembro de 2022 e responde aos obxectivos previstos nel: obxectivo político 4: unha Europa máis social e inclusiva, por medio da aplicación do alicerce europeo de dereitos sociais, prioridade 3: educación e formación ESO4.6. Promover a igualdade de acceso a unha educación e unha formación de calidade e inclusivas e a súa culminación, en particular para os colectivos desfavorecidos, desde a educación infantil, pasando pola educación e a formación xerais e profesionais, ata a educación superior, así como a educación e a aprendizaxe dos adultos; así mesmo, facilitar a mobilidade educativa para todos e a accesibilidade das persoas con discapacidade.
O cofinanciamento realizarase segundo o sistema de custos simplificados que incorpora a operación conforme o Regulamento (UE) nº 2021/1060, do 24 de xuño de 2021, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura. O método establecido é un custo unitario anual, de acordo con o artigo 53.1.b) do Regulamento (UE) nº 2021/1060.
As universidades do SUG beneficiarias teñen as seguintes obrigacións:
1. Están obrigadas ao cumprimento da normativa comunitaria aplicable a este fondo, en particular: o Regulamento (UE) nº 2021/1060 do Parlamento Europeo e do Consello, do 24 de xuño de 2021, polo que se establecen as disposicións comúns relativas ao Fondo Europeo de Desenvolvemento Rexional, ao Fondo Social Europeo Plus, ao Fondo de Cohesión, ao Fondo de Transición Xusta e ao Fondo Europeo Marítimo, de Pesca e de Acuicultura, así como as normas financeiras para os devanditos fondos e para o Fondo de Asilo, Migración e Integración, o Fondo de Seguridade Interior e o Instrumento de apoio financeiro á xestión de fronteiras e a política de visados, e o Regulamento (UE) nº 2021/1057 do Parlamento Europeo e do Consello, do 24 de xuño de 2021, polo que se establece o Fondo Social Europeo Plus (FSE+) e polo que se deroga o Regulamento (UE) nº 1296/2013.
2. Require a observancia das normas de subvencionabilidade nacionais que estableza o ministerio con competencias en materia de traballo e seguridade social, mediante as que se determinen os gastos subvencionables polo Fondo Social Europeo Plus durante o período de programación 2021-2027.
3. Comporta a obrigación de asegurarse de que os gastos declarados son conformes coas normas aplicables, se é o caso, e que non existe dobre financiamento do gasto con outros réximes comunitarios ou nacionais, así como con outros períodos de programación.
4. Require da concreción do adecuado rexistro dos datos de seguimento e avaliación da actuación, tanto para a acreditación da realidade da actuación, como para recoller datos completos de participantes e entidades beneficiadas polas operacións, para dar cumprimento aos requisitos de subministración de información a través dos indicadores de realización e de resultados a que fai referencia o artigo 17 do Regulamento (UE) nº 2021/1057, do 24 de xuño de 2021, relativo ao Fondo Social Europeo Plus (FSE+), e que se especifican no anexo I do devandito regulamento. Garantirase que se dispoñerá dos datos individualizados de cada un dos destinatarios últimos das actuacións que permitan o cálculo dos devanditos indicadores.
5. Implica o cumprimento das exixencias de visibilidade, transparencia e comunicación reguladas no capítulo III do título IV do Regulamento (UE) nº 2021/1060 e dos demais requisitos establecidos para o efecto pola estratexia de comunicación do organismo intermedio. En concreto, deberá prestar especial atención ás obrigacións recollidas no artigo 50 do devandito regulamento e ter en conta as características técnicas detalladas no seu anexo IX e no documento O uso do emblema europeo no contexto dos programas da UE 2021-2027 .
6. Comporta a súa inclusión na lista de operacións regulada no artigo 49.3 do Regulamento (UE) nº 2021/1060 do Parlamento Europeo e do Consello, do 24 de xuño de 2021.
7. Obriga a manter rexistros contables independentes ou empregar códigos de contabilidade apropiados para todas as transaccións relacionadas coas operacións, sen prexuízo das normas xerais de contabilidade, que permita seguir unha pista de auditoría suficiente sobre os gastos financiados con fondos do Programa FSE+ Galicia 2021-2027.
8. Require acreditar ante a autoridade de xestión ou, se é o caso, o organismo intermedio, a realización da actividade e facilitar toda a información requirida polos órganos verificadores que se establezan en aplicación dos artigos 74 e 81 do Regulamento (UE) nº 2021/1060 do Parlamento Europeo e do Consello, do 24 de xuño de 2021, que incluirán as correspondentes visitas sobre o terreo.
9. Comporta, así mesmo, someterse ás actuacións de control, comprobación e inspección que efectúen os organismos implicados na xestión ou seguimento do Programa FSE+ Galicia 2021-2027, as de control financeiro que correspondan, se é o caso, á Intervención Xeral da Comunidade Autónoma, as previstas na lexislación do Tribunal de Contas e outros órganos de control da Administración do Estado ou da Unión Europea, impostos pola normativa comunitaria no exercicio das súas funcións de fiscalización e control, achegando para iso canta información lles sexa requirida.
10. Conforme o artigo 82 do Regulamento (UE) nº 2021/1060 do Parlamento Europeo e do Consello, do 24 de xuño de 2021, comporta conservar no nivel adecuado todos os documentos xustificativos relacionados coa operación que reciban axuda do FSE+ durante un prazo de cinco anos a partir do 31 de decembro do ano en que a autoridade de xestión ou, se é o caso, o organismo intermedio do Programa FSE+ Galicia 2021-2027 efectúe o último pagamento ao beneficiario.
11. Comporta a obrigación por parte do órgano xestor, se é o caso, de comprobar que se mantén o cumprimento dos requisitos establecidos na convocatoria.
12. Comporta establecer as condicións detalladas para o intercambio electrónico de datos, de ser o caso (artigo 10.1 do Regulamento de execución (UE) nº 1011/2014 da Comisión, do 22 de setembro), co fin de cumprir co establecido no artigo 69.8 do Regulamento (UE) nº 2021/1060 do Parlamento Europeo e do Consello do 24 de xuño de 2021.
13. Comporta cubrir as listas de comprobación correspondentes, que servirán de base para as verificacións que leve a cabo o organismo intermedio.
14. Exixe aplicar as medidas de análises do risco e prevención da fraude, que correspondan en función da operación executada, empregando para iso, entre outras, as ferramentas que lles sexan facilitadas polo organismo intermedio.
15. Implica colaborar co organismo intermedio na revisión anual que se realice do Programa FSE+ Galicia 2021-2027, de acordo con os artigos 41 e 42 do Regulamento (UE) nº 2021/1060 do Parlamento Europeo e do Consello, do 24 de xuño de 2021.
16. Comporta, no caso de que a actuación fose seleccionada como unha operación de importancia estratéxica para o Programa FSE+ Galicia 2021-2027 en relación co artigo 2 (5) do Regulamento (UE) nº 2021/1060, ou que o seu custo total sexa superior a 10.000.000 euros, velar polo cumprimento dos requisitos exixidos para a súa implementación, en especial levar a cabo aquelas actividades de comunicación exixidas no artigo 50.1.e) do mencionado regulamento.
17. Implica contribuír, de ser o caso, ao obxectivo de promover o desenvolvemento sustentable establecido no artigo 9.4 do Regulamento (UE) nº 2021/1060, en consonancia cos obxectivos de desenvolvemento sustentable das Nacións Unidas, o Acordo de París e o principio de non causar un prexuízo significativo.
Noveno. Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da Consellería de Educación, Ciencia, Universidades e Formación Profesional, no caso de solicitudes pertencentes ao SUG, e ante a persoa titular da presidencia da Axencia Galega de Innovación nos restantes casos, no prazo dun mes a partir do día seguinte ao da notificación da resolución, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 1 de xullo de 2024
Universidade da Coruña.
Universidade de Santiago de Compostela.
Universidade de Vigo.
Outras entidades.
Fundación Pública Galega Instituto de Investigación Sanitaria de Santiago de Compostela.
Fundación Pública Galega de Investigación Biomédica INIBIC.
Fundación Pública Galega de Investigación Biomédica Galicia Sur.
Instituto de Investigacións Mariñas do CSIC.
Universidades do SUG.
Outras entidades.